Polisiebeamptes tronk toe na hulle skape steelArgieffoto Leonard Hlathi, woordvoerder van die polisie, het gesê die twee beamptes, ao. Selby Langa (49) en konst. Sizwe Mndebele (42), is tot agt jaar tronkstraf elk gevonnis in die Evander-streekhof nadat hulle aan veediefstal skuldig bevind is. “Langa en Mndebele is positief verbind aan voorvalle waar 58 skape van die Goedgedacht-plaas naby Standerton gesteel is in Januarie 2011,” het Hlathi gesê. “Tydens die ondersoek is daar vasgestel dat die beamptes met verskeie geleenthede na die plaas is en ŉ staatsvoertuig gebruik het om die skape te steel. Hulle is ook positief verbind aan nog ŉ saak van veediefstal in Desember 2010. Mndebele is egter vrygespreek op dié aanklag.” Langa sal ŉ bykomende vier jaar tronkstraf uitdien vir dié saak. “Die polisie se provinsiale bestuur verwelkom die vonnis aangesien dit moontlik as ŉ afskrikmiddel sal dien vir ander polisiebeamptes wat dit dalk oorweeg om by misdaad betrokke te raak.”